“กลุ่ม BBS” ส่งแผนแม่บทพัฒนา “อู่ตะเภา” ให้บอร์ดอีอีซี ชูความเป็นศูนย์กลางการบินภูมิภาค
“กลุ่ม BBS” ส่งแผนแม่บทพัฒนา “อู่ตะเภา” ให้บอร์ดอีอีซี ชูความเป็นศูนย์กลางการบินของภูมิภาค
“กลุ่ม BBS” ส่งแผนแม่บทพัฒนา “อู่ตะเภา” ให้บอร์ดอีอีซี ชูความเป็นศูนย์กลางการบินของภูมิภาค
20 ส.ค. 2563

นายพุฒิพงศ์ ปราสาททองโอสถ กรรมการผู้อำนวยการใหญ่ บริษัท การบินกรุงเทพ จำกัด(มหาชน) หรือ BA เปิดเผยว่า บริษัท อู่ตะเภา อินเตอร์เนชั่นแนล เอวิเอชั่น จำกัด (UTA) ซึ่งเป็นบริษัทร่วมทุนของกลุ่มบีบีเอส เปิดเผยว่า ได้จัดส่งแผนแม่บทตามที่กำหนดในสัญญาร่วมลงทุนโครงการพัฒนาสนามบินอู่ตะเภาและเมืองการบินภาคตะวันออก (แผนแม่บทฯ) เพื่อกำหนดตำแหน่งและจุดเชื่อมโยงของโครงสร้างพื้นฐานและสาธารณูปโภคที่สำคัญต่างๆ ในโครงการฯ ให้สำนักงานคณะกรรมการนโยบายเขตพัฒนาพิเศษภาคตะวันออก (EEC) ตามกำหนดเวลาภายใน 60 วัน นับจากวันที่ลงนามในสัญญาร่วมลงทุนฯ เป็นที่เรียบร้อยแล้ว เมื่อวันที่ 17 ส.ค.ที่ผ่านมา
อนึ่ง กลุ่มบีบีเอส ประกอบด้วย BA ถือสัดส่วน 45% บมจ.บีทีเอส กรุ๊ป โฮลดิ้งส์ (BTS) ถือสัดส่วน 35% และ บมจ.ซิโน-ไทย เอ็นจิเนียริ่ง แอนด์ คอนสตรัคชั่น (STEC) ถือสัดส่วน 20%
โดยแผนแม่บทฯ นี้มีวัตถุประสงค์เพื่อแสดงจุดเชื่อมโยงของโครงการฯ กับโครงสร้างพื้นฐานและระบบสาธารณูปโภคที่สำคัญ เพื่อให้สำนักงานคณะกรรมการนโยบายเขตพัฒนาพิเศษภาคตะวันออก (EEC) สามารถประสานงานกับหน่วยงานต่างๆ ของรัฐให้สนับสนุนการพัฒนาโครงการฯ ได้อย่างเต็มที่ โดยมีรายละเอียดที่สำคัญ คือ การยืนยันแนวเส้นทางของรถไฟความเร็วสูงเชื่อม 3 สนามบิน, การแสดงแนวเส้นทางระบบโครงข่ายถนนเชื่อมต่อสู่สนามบินและเมืองการบิน, การแสดงข้อมูลของรันเวย์ที่ 2 ที่ทางกองทัพเรือเป็นเจ้าของโครงการ, การแสดงแนวเส้นทางของระบบสาธารณูปโภคไฟฟ้า ประปา และระบบเชื้อเพลิงเข้าสู่สนามบิน
“การจัดส่งแผนแม่บทฯ นี้ นับเป็นความคืบหน้าสำคัญที่แสดงถึงเจตนารมณ์ของบริษัทฯ ในการเดินหน้าอย่างเต็มที่ในการพัฒนาโครงการสนามบินอู่ตะเภา ซึ่งเป็นแกนหลักสำคัญต่อการพัฒนา เขตพัฒนาพิเศษภาคตะวันออก และการยกระดับประเทศไทยให้เป็นศูนย์กลางการบินของภูมิภาค” นายพุฒิพงศ์ กล่าว
ด้านนายภาคภูมิ  ศรีชำนิ กรรมการผู้จัดการ STEC กล่าวว่า กลุ่มบีบีเอสได้มอบหมายให้กลุ่มบริษัท OPi ซึ่งประกอบด้วย Oriental Consultants Global (OCG), Pacific Consultants (PCKK), IBIS Company Limited (IBIS) เป็นผู้ดำเนินการจัดทำแผนแม่บทการพัฒนาสนามบินนานาชาติอู่ตะเภา
สำหรับ Lead Consulting Firm ซึ่งนำโดย OCG และ PCKK นั้นเป็นบริษัทที่ให้การบริการด้านงานวิศวกรรมที่ปรึกษาซึ่งมีความเชี่ยวชาญในงานโครงการระบบสาธารณูปโภคขนาดใหญ่ในระดับนานาชาติ อันประกอบด้วยงานศึกษาความเป็นไปได้ของโครงการฯ, งานจัดทำแผนแม่บท, งานออกแบบ และงานควบคุมงานก่อสร้าง โดยเฉพาะกลุ่มงานสนามบินซึ่งเป็นงานที่เชี่ยวชาญอย่างยิ่ง โดยผลงานสำคัญได้แก่ สนามบินนาริตะ, สนามบินฮาเนดะ, สนามบินคันไซ, สนามบิน Changi  รวมถึงงานสนามบินสุวรรณภูมิ  โดยมีประสบการณ์มากกว่า 4,500 โครงการใน 150 ประเทศ
นอกจากนี้ ในกลุ่มบริษัท OPi จะมี IBIS Company Limited ซึ่งเป็นบริษัทวิศวกรที่ปรึกษาสัญชาติไทยที่มีประสบการณ์ และความเชี่ยวชาญสูงในโครงการพัฒนาโครงสร้างพื้นฐาน เช่น ทางด่วน, ทางรถไฟ, ระบบขนส่งสาธารณะ และการบิน ทั้งในและต่างประเทศ และบริษัท To70 (Thailand) Company Limited ซึ่งเป็นบริษัทที่ปรึกษาทางด้านวิศวกรรมการบินและธุรกิจการบินระดับโลกซึ่งมีสำนักงานอยู่ที่ประเทศไทย โดยนับเป็นการผสมผสานระหว่างแนวคิดทางตะวันตก กับแนวทางการทำงานของตะวันออก โดยมีความเป็นไทยผสมอยู่อย่างลงตัว เพื่อให้เป็นสนามบินนานาชาติระดับโลกที่มีเอกลักษณ์ของความเป็นไทยอีกด้วย
อนึ่ง ในส่วนของความคืบหน้าอื่นๆ ของโครงการพัฒนาสนามบินอู่ตะเภาและเมืองการบินภาคตะวันออก ภายในช่วงระยะเวลา 2 เดือนนับจากการลงนามในสัญญา ได้แก่ การสำรวจพื้นที่เบื้องต้น เมื่อต้นเดือนกรกฎาคมที่ผ่านมา และการขออนุมัติเข้าพื้นที่สนามบินอู่ตะเภาเพื่อทำการสำรวจ Topographic เพื่อประกอบการออกแบบและก่อสร้าง ซึ่งทาง UTA คาดว่าจะเข้าสำรวจพื้นที่จริงและรับมอบพื้นที่จากทาง EEC ได้ภายในต้นเดือน ก.ย.63 การเข้าสำรวจพื้นที่ TG MRO หรือ ศูนย์ซ่อมบำรุงเครื่องบินของ บมจ. การบินไทย (THAI) เพื่อเตรียมการรื้อย้ายและเคลียร์พื้นที่สำหรับการก่อสร้างรันเวย์ที่ 2 และอาคารผู้โดยสารแห่งใหม่
นายกวิน กาญจนพาสน์ กรรมการผู้อำนวยการใหญ่ BTS กล่าวว่า บริษัทฯ มีความมุ่งมั่นตั้งใจที่จะดำเนินการพัฒนา “โครงการพัฒนาสนามบินอู่ตะเภาและเมืองการบินภาคตะวันออก” ให้เป็น “ศูนย์กลางอุตสาหกรรมการท่องเที่ยว และ Logistics &amp; Aviation” รวมถึง การเป็นศูนย์กลางของ “มหานครการบินภาคตะวันออก” เพื่อเป็นการสานต่อเจตนารมณ์ในการพัฒนาอีสเทิร์นซีบอร์ดจากรัฐบาลที่ต้องการให้เกิดเป็นเมืองท่าและเมืองธุรกิจสำคัญของประเทศไทย ที่สามารถเชื่อมโยงกันได้อย่างสะดวกสบาย ทันสมัย ทั้งทางน้ำ ทางบก และทางอากาศ
นายภาคภูมิ กล่าวว่า ในช่วงเดือนก.ค.ที่ผ่านมาบริษัทได้เข้าไปทำการสำรวจพื้นที่เบื้องต้น และขออนุมัติเข้าพื้นที่สนามบินอู่ตะเภาเพื่อทำการสำรวจภูมิประเทศรอบโครงการสนามบินอู่ตะเภา (Topographic) เพื่อนำมาประกอบการออกแบบและประกอบการก่อสร้าง โดยที่ทางกลุ่ม UTA คาดว่าจะเข้าสำรวจพื้นที่จริงและรับมอบพื้นที่จากสำนักงานคณะกรรมการนโยบายเขตพัฒนาพิเศษภาคตะวันออก (EEC) ได้ภายในต้นเดือนก.ย.63
พร้อมเข้าสำรวจพื้นที่ TG MRO เพื่อออกแบบโครงการ รวมทั้งรอให้กองทัพเรือ (ทร.)ซึ่งเป็นเจ้าของพื้นที่ จัดการประมูลงานก่อสร้างรันเวย์ที่ 2 ที่สนามบินอู่ตะเภา มูลค่า 5-6 พันล้านบาท คาดว่าจะเปิดประมูลในอีก 2-3 เดือน โดยรอการอนุมติรายงานผลกระทบต่อสิ่งแวดล้อม (EIA) และ รายงานผลกระทบต่อสุขภาพและสิ่งแวดล้อม (EHIA) รอบสุดท้าย ทั้งนี้ จะหารือภายในกลุ่ม UTA ก่อนว่าจะเข้าร่วมประมูลงานก่อสร้างรันเวย์หรือไม่ หากไม่ร่วม ทาง STEC ก็พร้อมเข้าประมูล
ทั้งนี้ UTA คาดว่าจะได้รับหนังสือแจ้งให้เริ่มงาน (NTP) ได้ในต้นปี 65 ซึ่งการก่อสร้างจะใช้ระยะเวลา 3 ปี และคาดว่าจะเริ่มดำเนินการเชิงพาณิชย์ได้ในต้นปี 68 มีระยะเวลาดำเนินการตามสัมปทานไปอีก 47 ปี หรือจนถึงปี 2615
ด้านนายสุรพงษ์ เลาหะอัญญา กรรมการ BTS กล่าวว่า UTA จะเริ่มก่อสร้างสนามบินอู่ตะเภาและเมืองการบินตะวันออกเฟสที่ 1 โดยมีเงินลงทุน 3.1 หมื่นล้านบาทสำหรับลงทุนอาคารผู้โดยสาร 3 และอาคารเกี่ยวเนื่อง นอกจากนี้ยังมีการลงทุนเมืองการบิน ได้แก่ คาร์โก้ , พื้นที่เขตปลอดภาษี (Free Trade Zone), Gateway City เป็นต้น ซึ่งยังไม่รู้จำนวนเงินลงทุน
ทั้งนี้ มูลค่าเงินลงทุนทั้งโครงการอยู่ที่ 1.86 แสนล้านบาททั้งส่วน Aero และ Non Aero แบ่งเป็น 4 เฟส รองรับผู้โดยสาร 60 ล้านคน ซึ่งจะเปิดดำเนินการเฟสแรกในปี 68 เร็วกว่าโครงการรถไฟเชื่อม 3สนามบิน (สุวรรณภูมิ-อู่ตะเภา-ดอนเมือง) ที่คาดเปิดดำเนินการปี 70 ซึ่งใช้เวลาก่อสร้าง 5 ปี โดยช่วงแรกที่โครงการสนามบินอู่ตะเภาเปิดอาจจะกระทบบ้าง
 
BA-BTS เล็งลงทุนเมืองการบินเพิ่มตามถนัด
นายสุรพงษ์ กล่าวว่า กิจการที่เกี่ยวกับเมืองการบิน หรือ Non Aero  ในโครงการนี้ มีความเป็นไปได้ที่จะดึงพันธมิตรนอกกลุ่ม UTA เข้ามาร่วม ซึ่งขณะนี้มีพันธมิตรหลายรายทั้งในและต่างประเทศเข้ามาเจรจาบ้างแล้ว ขณะที่กลุ่ม BTS ก็ให้ความสนใจเดินรถไฟฟ้าขนส่งผู้โดยสารอัตโนมัติ (APM) ภายในสนามบิน , ธุรกิจโรงแรม ซึ่งทางกลุ่มมีความชำนาญอยู่แล้ว
ด้านนายพุฒิพงศ์ กล่าวว่า ในระหว่างงานออกแบบโครงการในเฟสแรกจะมีการพูดคุยกันภายในกลุ่ม UTA ว่าจะมีรายละเอียดลงทุนธุรกิจเกี่ยวกับเมืองการบิน หากรายใดต้องการลงทุนมากกว่าหรือหาพันธมิตรมาร่วมลงทุนได้ ส่วน BA อาจจะเสนอการลงทุนได้แก่ ธุรกิจบริการภาคพื้นดิน คลังสินค้า ครัวการบิน ซึ่งเป็นธุรกิจที่ BA มีความถนัดอยู่แล้ว ส่วนธุรกิจโรงแรม ศูนย์การค้า หรือธุรกิจอื่น อาจจะต้องหาพันธมิตรมาร่วมลงทุน ส่วนธุรกิจดิวตี้ฟรีก็ต้องขอพิจารณาความเป็นไปได้ก่อน
ทั้งนี้ คาดว่าจะมีความชัดเจนการลงทุนในกิจการต่างๆภายในเมืองการบินได้ภายในปลายปีนี้ ขณะเดียวกัน สนามบินนาริตะ ก็จะเข้ามาให้ข้อมูลสนามบินเพื่อนำไปออกแบบโครงการด้วย ซึ่งขณะนี้ยังติดปัญหาการเดินทางจากสถานการณ์การแพร่ระบาดโควิด-19 อยู่
นายพุฒิพงศ์ ยังกล่าวว่า โครงการสนามบินอู่ตะเภา จะช่วยให้ BA ขยายเครือข่ายเส้นทางการบินมากขึ้น โดยบริษัทมีแผนจะดึงพันธมิตรการบินในลักษณะ Code Share เข้ามาช่วยขยายเครือข่ายการบิน เพื่อทำให้สนามบินอู่ตะเภาขยายตัวได้เร็วขึ้น โดยเฉพาะชาวต่างประเทศ
อย่างไรก็ตาม แม้ว่าขณะนี้สถานการณ์ธุรกิจการบินจะไม่สามารถดำเนินการในเส้นทางระหว่างประเทศ แต่คาดว่าผู้โดยสารจะกลับมาในปี 65 ทั้งนี้ก่อนออกแบบโครงการจะมีการประเมินสถานการณ์และคาดการณ์จำนวนผู้โดยสารใหม่หลังเกิดสถานการณ์โควิด-19 นอกจากนี้ BA ก็สนใจเข้าบริหารอาคารผู้โดยสาร 1-2 ในสนามบินอู่ตะเภา  ซึ่งปัจจุบันมีจำนวนผู้โดยสารกว่า 2 ล้านคน คาดว่าจะเจรจากับ ทร.เพื่อเข้าบริหารก่อนที่โครงการนี้จะเปิดดำเนินการ
นายสุรยุทธ ทวีกุลวัฒน์ ผู้อำนวยการใหญ่สายการเงิน BTS กล่าวว่า ด้านแผนงานทางการเงินในการลงทุนโครงการพัฒนาสนามบินอู่ตะเภาและเมืองการบินภาคตะวันออก แหล่งเงินทุนและสถาบันการเงินที่จะเข้ามาสนับสนุนแหล่งเงินทุนในการพัฒนาโครงการดังกล่าวคาดว่าจะชัดเจนภายในอีก 18 เดือน เพราะยังต้องรอการออกแบบโครงการให้ออกมาเสร็จสมบูรณ์ก่อน เพราะปัจจุบันเป็นเพียงช่วงเริ่มต้นโครงการหลังจากเซ็นสัญญาแล้ว และเตรียมเข้าไปสำรวจพื้นที่เพื่อนำมาออกแบบโครงการ ทำให้ไม่สามารถสรุปเงินลงทุนได้แน่นอน
อย่างไรก็ตาม มองว่าการลงทุนในโครงการพัฒนาสนามบินอู่ตะเภาและเมืองการบินภาคตะวันออกมั่นใจว่าจะได้รับความร่วมมือจากสถาบันการเงินเป็นอย่างดี ซึ่งทางกลุ่ม UTA ได้มีการเจรจากับสถาบันการเงินหลายแห่งไปบ้างแล้วในเบื้องต้น ซึ่งต่างก็ให้ความสนใจ
ขณะเดียวกันทางกลุ่ม UTA ยังทำแผนงานเพื่อประเมินความเสี่ยงของโครงการในกรณีเกิดผลกระทบแบบวิกฤติโควิด-19 อย่างเช่นในปัจจุบัน เพื่อเป็นการประเมินความเสี่ยงจากปัจจัยที่ไม่สามารถควบคุมได้ในการนำเสนอให้กับสถาบันการเงินประกอบการพิจารณาสินเชื่อ ซึ่งคาดว่าหลังจากการออกแบบโครงการและมูลค่าการลงทุนที่ออกมาชัดเจนแล้ว โดยแหล่งเงินทุนจะมาจาก 3 ส่วน ได้แก่ เงินทุนของกลุ่ม UTA, เงินเพิ่มทุนของผู้ถือหุ้นในกลุ่ม UTA และเงินกู้ยืมจากสถาบันการเงิน
          “ทางกลุ่ม UTA ก็ได้คุยกับแบงก์ไปเบื้องต้นแล้ว และก็มองว่าแบงก์หลายแห่งสนใจเข้ามาสนับสนุน แต่ยังต้องรอความชัดเจนของแบบและมูลค่าการลงทุนอีกที น่าจะอีก 18 เดือน สิ่งที่แบงก์สนใจนั้น เพราะแบงก์เองก็ชอบธุรกิจสนามบิน เวลาที่สนามบินเปิดแล้วก็มีรายได้เข้ามาทันที และอนาคตเมื่อสถานการณ์กลับสู่ภาวะปกติ ประเทศไทยก็ยังเป็นประเทศท่องเที่ยวที่มีนักท่งอเที่ยวเข้ามาจำนวนมาก และการขยายของ EEC ในอนาคต ทำให้แบงก์เองก็เห็นถึงศักยภาพ และเราก็ทำแผนประเมินความเสี่ยงไปคุยในเบื้องต้นด้วย เพราะเราต้องเผื่อไว้ว่าไม่รู้ในอนาคตจะมีอะไรเข้ามากระทบธุรกิจท่องเที่ยวแบบโควิด-19 อีกครั้งหรือเปล่า” นายสุรยุทธ กล่าว